Jismoniy shaxslardan olinadigan daromad soligʻiga imtiyoz qoʻllash boʻyicha davlat xizmatini koʻrsatishning maʼmuriy reglamentini tasdiqlash toʻgʻrisida
(resolution, 2023-11-15)

Mamlakatimizda aholiga davlat xizmatlarini qulay va oson shakllarda koʻrsatish koʻlamini kengaytirish, fuqarolarga qulaylik yaratish hamda ularning vaqti va ortiqcha ovoragarchiliklarining oldini olish borasida tizimli chora-tadbirlar amalga oshirilmoqda. Shu bilan birga, jismoniy shaxslarga daromad soligʻi boʻyicha imtiyoz qoʻllash sohasida davlat xizmatini koʻrsatishning aniq huquqiy asoslari mavjud emasligi aholi uchun byurokratik talablarni hamda ortiqcha ovoragarchiliklarni keltirib chiqarmoqda. Oʻzbekiston Respublikasining Soliq kodeksi, Oʻzbekiston Respublikasi Prezidentining “Davlat xizmatlari koʻrsatish infratuzilmasini takomillashtirish va aholining davlat xizmatlaridan foydalanish imkoniyatlarini kengaytirish chora-tadbirlari toʻgʻrisida” 2021-yil 24-iyuldagi PF-6269-son Farmoniga muvofiq jismoniy shaxslardan olinadigan daromad soligʻiga imtiyoz qoʻllash boʻyicha davlat xizmatlarini koʻrsatish tizimini yanada takomillashtirish maqsadida Vazirlar Mahkamasi qaror qiladi: 1. Quyidagilarni nazarda tutuvchi Jismoniy shaxslardan olinadigan daromad soligʻiga imtiyoz qoʻllash boʻyicha davlat xizmatini koʻrsatishning maʼmuriy reglamenti ilovaga muvofiq tasdiqlansin: daromad soligʻiga imtiyozdan foydalanish uchun jismoniy shaxslar tomonidan Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali soliq organlariga murojaat qilish tartibi; jismoniy shaxslardan olinadigan daromad soligʻiga imtiyoz qoʻllash tartibi. 2. Oʻzbekiston Respublikasi Vazirlar Mahkamasi huzuridagi Soliq qoʻmitasi oʻn kun muddatda YIDXPda elektron xizmatni joriy qilish boʻyicha texnik hujjatni Oʻzbekiston Respublikasi Raqamli texnologiyalar vazirligiga kiritsin. 3. Oʻzbekiston Respublikasi Raqamli texnologiyalar vazirligi Vazirlar Mahkamasi huzuridagi Soliq qoʻmitasi bilan birgalikda bir oy muddatda: ushbu qarorda nazarda tutilgan davlat xizmati YIDXP orqali koʻrsatilishini taʼminlasin; YIDXPda davlat xizmati koʻrsatilishining har bir bosqichida jismoniy shaxslarning murojaatlari koʻrib chiqilishini kuzatib borish imkoniyatini yaratsin. 4. Vazirlar Mahkamasi huzuridagi Soliq qoʻmitasi Adliya vazirligi hamda manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 5. Mazkur qarorning bajarilishini nazorat qilish Oʻzbekiston Respublikasi Vazirlar Mahkamasi huzuridagi Soliq qoʻmitasi raisi Sh.D. Qudbiyev va adliya vaziri A.J. Toshkulov zimmasiga yuklansin. 1. Mazkur Reglament jismoniy shaxslardan olinadigan daromad soligʻiga imtiyoz qoʻllash boʻyicha davlat xizmatini (keyingi oʻrinlarda — davlat xizmati) koʻrsatish tartibini belgilaydi. 2. Ushbu Reglamentda quyidagi asosiy tushunchalar qoʻllaniladi: ariza beruvchi — davlat xizmatidan foydalanish maqsadida daromad soligʻi boʻyicha imtiyoz qoʻllash uchun murojaat qiluvchi jismoniy shaxs; vakolatli organ — soliq organlari. 3. Ariza beruvchi imtiyozni olish uchun Yagona interaktiv davlat xizmatlari portali (keyingi oʻrinlarda — YIDXP) orqali murojaat qiladi. 4. Davlat xizmati mazkur Reglamentga 1-ilovaga muvofiq sxema asosida koʻrsatiladi. 5. Ariza beruvchi imtiyozni qoʻllash uchun YIDXPda roʻyxatdan oʻtadi hamda mustaqil ravishda ushbu Nizomga 2-ilovaga muvofiq soʻrovnomani elektron shaklda toʻldiradi. 6. Ariza beruvchi soʻrovnomaga zarur boʻlgan hujjatlarni ushbu Reglamentga 3-ilovaga muvofiq ilova qiladi. Ariza beruvchidan ushbu Reglamentga 3-ilovada nazarda tutilmagan boshqa hujjatlarni talab qilishga yoʻl qoʻyilmaydi. Soliq agenti tomonidan toʻlov manbaida soliq imtiyozi qoʻllanilganda, vakolatli organ ariza beruvchining daromadlari boʻyicha soliq deklaratsiyalarini mustaqil ravishda oladi. 7. Soʻrovnomani elektron raqamli imzo bilan tasdiqlash talab etilmaydi. Soʻrovnomani koʻrib chiqqanlik uchun toʻlov undirilmaydi. 8. Ariza beruvchi davlat xizmatidan foydalanishdan uni koʻrsatishning har qanday bosqichida bosh tortish huquqiga ega. Ariza beruvchi davlat xizmatidan foydalanishdan bosh tortganda, uning soʻrovnomasi koʻrilmasdan qoldiriladi. 9. Vakolatli organ soʻrovnoma tushgan kundan boshlab besh ish kunida ariza beruvchiga daromad soligʻi boʻyicha imtiyoz qoʻllanilgan yoki qoʻllanilmaganligi haqida QR-kod (matrik shtrixli kod) qoʻyilgan xabarnomani YIDXP orqali yuboradi. 10. Daromad soligʻi boʻyicha imtiyoz qoʻllanilganligi toʻgʻrisida qaror qabul qilingan kundan boshlab Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasi oʻn besh kun ichida toʻlovlarni amalga oshiradi. 11. Quyidagi hollarda jismoniy shaxsga nisbatan daromad soligʻi boʻyicha imtiyozni qoʻllash rad etiladi: ariza beruvchi tomonidan mazkur Nizomning 12-bandi birinchi xatboshisida belgilangan muddat ichida ariza va unga ilova qilinadigan hujjatlardagi xato hamda kamchiliklar bartaraf etilmaganda; qalbaki hujjatlar taqdim etilganligi aniqlanganda; daromad soligʻi boʻyicha imtiyoz avval qoʻllanilganda. Davlat xizmatini koʻrsatishni boshqa sabablarga koʻra rad etish taqiqlanadi. Davlat xizmatini koʻrsatishni rad etish toʻgʻrisidagi xabarnomada rad etishning aniq sabablari va qonunchilik normalari koʻrsatilishi kerak. 12. Ariza beruvchi tomonidan hujjatlar toʻliq taqdim etilmaganda, arizadagi maʼlumotlar notoʻgʻri koʻrsatilganda yoki toʻliq koʻrsatilmaganda, vakolatli organ ikki ish kunida ariza beruvchiga kamchiliklarni toʻliq koʻrsatgan holda, xatolarni bartaraf etish va yetishmayotgan hujjatlarni taqdim etish uchun kamida besh ish kunidan iborat muddat (imkoniyat) beradi. Kamchiliklarni bartaraf etish zarurligi toʻgʻrisidagi xabarnoma vakolatli organ tomonidan YIDXP orqali shu kunning oʻzida elektron shaklda ariza beruvchiga yuboriladi. Maʼmuriy ish yuritish muddati xatolarni bartaraf etish va yetishmayotgan hujjatlarni taqdim etish vaqtida toʻxtatib turiladi. 13. Vakolatli organ oʻz faoliyatini amalga oshirishi natijasida ariza beruvchilar haqida olingan maʼlumotlarning sir saqlanishini taʼminlashi lozim. 14. Oʻzbekiston Respublikasi Adliya vazirligi ushbu Reglament talablarining ijrosi boʻyicha soliq organlari faoliyatini doimiy nazorat va monitoring qilib boradi. 15. Ariza beruvchi davlat xizmatini koʻrsatishda soliq organlari xodimlarining harakati (harakatsizligi) yuzasidan qonunchilik hujjatlarida belgilangan tartibda shikoyat qilishi mumkin. 16. Ushbu Reglament talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. Bosqichlar Subyektlar Chora-tadbirlar Bajarish muddatlari 1-bosqich Ariza beruvchi Davlat xizmatidan foydalanish uchun Yagona interaktiv davlat xizmatlari portalida roʻyxatdan oʻtadi Oʻz xohishiga koʻra 2-bosqich Yagona interaktiv davlat xizmatlari portali Soʻrovnoma tasdiqlangandan soʻng vakolatli organga (soliq organiga) yuboradi Avtomatik tarzda 3-bosqich Vakolatli organ (Soliq organlari) Ariza beruvchiga daromad soligʻi boʻyicha imtiyoz qoʻllanilgan yoki qoʻllanilmaganligi haqida QR-kod (matrik shtrixli kod) qoʻyilgan xabarnomani YIDXP orqali elektron shaklda yuboradi 5 ish kunida 4-bosqich Iqtisodiyot va moliya vazirligi huzuridagi Gʻaznachilik xizmati qoʻmitasi Daromad soligʻi boʻyicha imtiyoz qoʻllanilganligi toʻgʻrisida qaror qabul qilingandan keyin toʻlovlarni amalga oshiradi 15 kunda ______________ ______________ (sana) (raqam) I. Ariza beruvchi toʻgʻrisidagi maʼlumotlar: 1. Ariza beruvchining F.I.O: 2. Doimiy yashash joyi boʻyicha roʻyxatga olingan manzil: 3. Jismoniy shaxsning shaxsiy identifikatsiya raqami: 4. Elektron pochta manzili (mavjud boʻlsa): 5. Telefon raqami: 6. Imtiyoz qoʻllaniladigan daromad turi: II. Plastik karta rekvizitlari: 7. Bank plastik kartasi raqami: 8. Plastik karta egasining F.I.O: 9. Bank tranzit hisobvaragʻi: 10. STIR: 11. MFO: 1. Soliq toʻlovchining yoʻnaltiriladigan, soliq solinishi lozim boʻlgan ish haqi va boshqa daromadlari boʻyicha: 1.1. Oʻzbekiston Respublikasining professional va oliy taʼlim tashkilotlarida taʼlim olish (oʻzining, shuningdek, yigirma olti yoshga toʻlmagan farzandlarining yoki erining (xotinining) taʼlim olishi) uchun toʻlov: soliq deklaratsiyasi; talaba bilan Oʻzbekiston Respublikasi professional va oliy taʼlim tashkilotlari oʻrtasida toʻlov asosida oʻqitish toʻgʻrisida tuzilgan shartnoma nusxasi; tijorat banki bilan taʼlim kreditini olish uchun tuzilgan shartnoma nusxasi (mavjud boʻlganda); mablagʻlar toʻlanganligini tasdiqlovchi hujjat nusxasi. 1.2. Farzandlariga nodavlat maktabgacha taʼlim tashkilotlari va (yoki) maktablar koʻrsatadigan taʼlimga oid xizmatlar uchun ota-ona (farzandlikka oluvchilar) tomonidan har bir farzand uchun toʻlanadigan oyiga 3 million soʻmgacha boʻlgan toʻlovlar: soliq deklaratsiyasi; ariza beruvchi bilan nodavlat maktabgacha taʼlim tashkilotlari va (yoki) maktablar oʻrtasida toʻlov asosida oʻqitish toʻgʻrisida tuzilgan shartnoma nusxasi; mablagʻlar toʻlanganligini tasdiqlovchi hujjat nusxasi. 1.3. Soliq bazasining 50 foizidan oshmagan holda, metsenatlik koʻmagini koʻrsatish: soliq deklaratsiyasi; mablagʻlar toʻlanganligini tasdiqlovchi hujjat nusxasi. 1.4. Olingan ipoteka kreditlarini va ular boʻyicha hisoblangan foizlarni soliq davri davomida jami mehnatga haq toʻlash eng kam miqdorining sakson baravarigacha boʻlgan miqdorda qoplashga, basharti uy-joy fondining koʻchmas mulk obyektlarini sotib olish, qurish yoki rekonstruksiya qilish dastlabki badalning va (yoki) ipoteka krediti boʻyicha: soliq deklaratsiyasi; ipoteka kredit shartnomasi; mablagʻlar toʻlanganligini tasdiqlovchi hujjat nusxasi. 1.5. Fuqarolarning Xalq bankidagi ixtiyoriy ravishda shaxsiy jamgʻarib boriladigan pensiya hisobvaraqlariga: soliq deklaratsiyasi; mablagʻlar toʻlanganligini tasdiqlovchi hujjat nusxasi. 2. Soliq toʻlovchining soliq davri davomida quyidagilarni toʻlash uchun yoʻnaltiriladigan, bazaviy hisoblash miqdorining sakkiz baravarigacha boʻlgan miqdordagi ish haqi summalari va boshqa daromadlari boʻyicha: 2.1. Xalqaro tashkilotlarga aʼzolik badallarini, tegishli xalqaro tashkilot aʼzosi sifatida: soliq deklaratsiyasi; mablagʻlar toʻlanganligini tasdiqlovchi hujjat nusxasi. 2.2. Qayta tayyorlash va malaka oshirish uchun nodavlat taʼlim tashkilotlariga toʻlovlar: soliq deklaratsiyasi; nodavlat taʼlim tashkilotlari tomonidan qayta tayyorlash va malaka oshirish kursni tugatganlik toʻgʻrisida berilgan hujjat; mablagʻlar toʻlanganligini tasdiqlovchi hujjat nusxasi.